Audēju iela (Rīga)
Šis raksts ir par ielu Rīgā. Par citām jēdziena Audēju iela nozīmēm skatīt nozīmju atdalīšanas lapu. Audēju iela ir iela Rīgā, Centra rajonā, Vecrīgā. Tā sākas krustojumā ar Skārņu un Mārstaļu ielu (pretējā virzienā ved Grēcinieku iela) un beidzas krustojumā ar Aspazijas bulvāri. Ielas turpinājums ir Krišjāņa Barona iela. Pirmoreiz iela ir minēta dokumentos 1392. gadā, tolaik to sauca par "ielu pirms Bebru vārtiem" (latīņu: platea ante beverportam). 15. gadsimtā ielu sauca par Bebru ielu (lejasvācu valodā: Beverstrate), vēlāk tās nosaukums pārveidojās par Vēveru ielu (Weverstrate — Audēju ielu). Ielā saglabājusies 17.—19. gadsimta apbūve.